31993D0359
L 148/41
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 28 май 1993 година
относно разрешаване на държавите-членки да предвиждат дерогации от някои разпоредби на Директива 77/93/ЕИО на Съвета относно дървения материал от Thuja L. с произход от Съединените американски щати
(93/359/ЕИО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаването на Европейската икономическа общност,
като взе предвид Директива 77/93/ЕИО на Съвета от 21 декември 1976 г. относно мерките за защита срещу въвеждането в държавите-членки на организми, вредни за растенията или за растителните продукти, и срещу тяхното разпространение в Общността (1), последно изменена с Директива 93/19/ЕИО (2), и по-специално член 14, параграф 3, трето тире от нея,
като взе предвид заявленията, подадени от държавите-членки,
като има предвид, че Директива 77/93/ЕИО постановява, че дървеният материал от Thuja L., включително дървеният материал, който не е запазил своята естествена обла повърхност, с произход от Канада, Китай, Япония, Корея, Тайван и Съединените американски щати, не може да се въвежда в Общността, освен ако не се придружава от удостоверенията, посочени в член 7 или член 8 от гореспоменатата директива, и ако кората му не е обелена и няма прояждания от червеи от рода Monochamus (неевропейски) spp.;
като има предвид, че дървеният материал от Thuja L. с произход от Съединените американски щати понастоящем се внася в Общността; като има предвид, че в този случай в тази държава обикновено не се издават фитосанитарни удостоверения;
като има предвид, че Комисията установи въз основа на данни, предоставени и събрани в Съединените американски щати по време на командировка през 1990 г., че е създадена официално одобрена и контролирана програма за издаване на „удостоверения за обелена кора и за контрол на прояжданията от червеи“, с цел да се осигури надлежно обелване на кората и да се ограничи рискът от разпространяване на вредители; като има предвид, че рискът от разпространяване на вредители се ограничава, при условие че дървеният материал се придружава от „Удостоверение за обелена кора и за контрол на прояжданията от червеи“, издадено в рамките на горепосочената програма;
като има предвид, че Комисията ще следи Съединените американски щати да предоставят цялата техническа информация, необходима за извършване на оценка на дейността на програмата за удостоверения за обелена кора и за контрол на прояжданията от червеи;
като има предвид, че настоящото решение ще бъде преразгледано най-късно до 1 април 1995 г.;
като има предвид, че мерките, предвидени в настоящото решение, са в съответствие със становището на Постоянния фитосанитарен комитет,
ПРИЕ НАСТОЯЩОТО РЕШЕНИЕ:
Член 1
1. На държавите-членки се разрешава да предвиждат при определените в параграф 2 условия дерогация от разпоредбите на член 7, параграф 2 и на член 12, параграф 1, буква б) от Директива 77/93/ЕИО по отношение на дървения материал от Thuja L., включително дървения материал, който не е запазил естествената си обла форма, с произход от Съединените американски щати.
2. Следните условия трябва да бъдат изпълнени:
a)
спазването на условията, посочени в приложение IV, част A, раздел I, точка 1.4 от същата директива, трябва да е било проверено от класификатори, подготвени, утвърдени и оправомощени за тази цел по програма, одобрена и контролирана от Службата за инспeкция на здравето на животните и на растенията на Министерството на земеделието на САЩ (Animal and Plant Health Inspection Service, US Department of Agriculture);
б)
спазването на условията, посочени в буква а), трябва да е било проверено в дъскорезниците от инспектори от промишлеността или от техни служители, надлежно утвърдени и оправомощени за целта от горепосочената служба за инспeкция. Освен това системата за проверки трябва да предвижда случайни инспекции, които да се извършват преди изпращането от инспектори на горепосочената служба за инспeкция;
в)
дървеният материал трябва да се придружава от „Удостоверение за обелена кора и за контрол на прояжданията от червеи“, което е стандартизирано в рамките на програмата, посочена в буква а) и съответстващо на образеца, даден в приложението; това удостоверение се издава от оправомощено лице, което действа от името на дъскорезниците, упълномощени от горепосочената служба за инспекция да участват в тази програма; то се попълва в съответствие с инструкциите, приети в рамките на същата програма.
Член 2
Без да се засягат разпоредбите на член 14, параграф 5 от Директива 77/93/ЕИО, държавите-членки уведомяват Комисията и останалите държави-членки за всяка пратка по настоящото решение, несъответстваща на условията, предвидени в член 1, параграф 2, букви a) и в).
Член 3
Посоченото в член 1 разрешение се прилага, считано от 1 юни 1993 г. То ще бъде отменено, ако се установи, че предвидените в член 1, параграф 2 условия не са достатъчни да предотвратят внасянето на вредители или че същите условия не са спазени. Даденото разрешение ще бъде преразгледано най-късно до 1 април 1995 г.
Член 4
Адресати на настоящото решение са държавите-членки.
Съставено в Брюксел на 28 май 1993 година.